የቁጫ ሕዝቦች ዴሞክራሲያዊ ፓርቲ በርካታ አባላቱ ከሕግ ውጪ ታሰሩብኝ አለ
‹‹የፖለቲካ ፓርቲ አባል በመሆኑ ያሰርነው አንድም ሰው የለም››ፖሊስየቁጫ ሕዝቦች ዴሞክራሲያዊ ፓርቲ (ቁሕዴፓ)፣ በደቡብ ክልል ጋሞ ዞን ቁጫ ወረዳ በሰላማዊ መንገድ በሚያደርገው እንቅስቃሴ ላይ ችግር እንደተፈጠረበትና በርካታ አባላቱ እንደታሰሩበት አስታወቀ፡፡ የቁጫ ወረዳ ዋና ከተማ የሆነችው ሰላም በር ከተማ አስተዳደር ፖሊስ ጽሕፈት ቤት ኃላፊ መቶ አለቃ አብርሃም ቡሄ፣ የፖለቲካ ፓርቲ አባል በመሆኑና የፓርቲ ሥራ በመሥራቱ የታሰረም ሆነ የተከለከለ አንድም ሰው እንደሌለ በመግለጽ ምላሽ ሰጥተዋል፡፡ የቁጫ ሕዝቦች ዴሞክራሲያዊ ፓርቲ (ቁሕዴፓ) ሥራ አስፈጻሚ ኮሚቴ አባል መቶ አለቃ ማሴቦ መዳሊቶች ለሪፖርተር እንደተናገሩት፣ ወጣት አባላት በ2012 ዓ.ም. ፓርቲው ሲያከናውናቸው ስለነበሩ የፖለቲካ እንቅስቃሴዎችና ሒደቶች ግምገማና ከአቻ ፓርቲዎች ጋር ውይይት እንዲያደርጉ፣ የተለያዩ መንግሥታዊ ተቋማትን ለማስፈቀድ ያደረገው ጥረት ሊሳካ አልቻለም፡፡ በመሆኑም ውይይቱን ለማድረግ ወጣቶቹ እሑድ ሰኔ 14 ቀን 2012 ዓ.ም. 32 ኪሎ ሜትር ርቀት ላይ የሚገኘው ወደ ወላይታ ዞን ለመጓዝ ሰላም በር ከተማ መናኸሪያ መሄዳቸውን አስረድተዋል፡፡ ወጣቶቹ ስብሰባ እንደሚያደርጉ ያወቀው የወረዳው የፀጥታ ቡድን (ፖሊስ) መናኸሪያው እንዲዘጋና በዕለቱ የትራንስፖርት አገልግሎት እንዳይሰጥ በማድረጉ፣ ወጣቶቹ በእግራቸው ወደ ወላይታ ማቅናታቸውን ገልጸዋል፡፡ ወጣቶቹ ከሰላም በር ከተማ አስተዳደር 15 ኪሎ ሜትር ርቀት በመጓጓዝ ተሽከርካሪ ጠርተው መሄዳቸውን የገለጹት መቶ አለቃ ማሴቦ፣ በወላይታ ከሚገኙ ከፓርቲው አባላትና አቻ ፓርቲዎች ጋር በመሆን ስብሰባቸውን አካሂደው ሰኞ ሰኔ 15 ቀን 2012 ዓ.ም. ወደ ቁጫ ወረዳ መመለሳቸውንም አስረድተዋል፡፡ ወጣቶቹ ሰላም በር ከተማ ደርሰው ከትራንስፖርት ሲወርዱ በርካታ የፖሊስ አባላት በቁጥጥር ሥር ሊያውሏቸው ሲሉ አለመግባባት፣ ግርግርና ድንጋይ ውርወራ በመጀመሩ በቅርብ ርቀት ላይ የሚገኘው የክልሉ ልዩ ኃይል ከደራማሎ ወረዳ መምጣቱንም ጠቁመዋል፡፡ የከተማው ፖሊስና ልዩ ኃይል አባላት የፓርቲውን አባላትና በአካባቢው የተገኘውን ሰላማዊ ሰው ሁሉ አፍሰው ማሰራቸውን ተናግረዋል፡፡ በሰላም በር ከተማ አስተዳደር፣ በቁጫ አልፋ ወረዳና በቁጫ ዙሪያ ወረዳ የሚኖሩ ከ500 ሺሕ በላይ ሰዎች የራሳቸው ቋንቋ (ቁጫኛ) እና ማንነት ስላላቸው፣ የማንነትና ራሳቸውን በራሳቸው የማስተዳደር ጥያቄ ከ2005 ዓ.ም. ጀምሮ ለክልሉ ምክር ቤት፣ ለፌዴሬሽን ምክር ቤትና ለጠቅላይ ሚኒስትሩ ያቀረቡ መሆኑን የሚናገሩት መቶ አለቃ ማሴቦ፣ እስካሁን ድረስ ምንም ዓይነት ምላሽ የሚሰጣቸው አካል እንዳላገኙም አክለዋል፡፡ ፓርቲያቸው ሕዝቡ የማንነት ጥያቄ ምላሽ እንዲያገኝና ራሱን በራሱ ማስተዳደር እንዲችል እየሠራ ቢሆንም፣ የክልሉ መንግሥት ኃላፊዎች በስውር በሚሰጡት ትዕዛዝ አባላት እየታሰሩና እየተሰቃዩ ናቸው ብለዋል፡፡ አባላቱ በሰላማዊ መንገድ ሕጉንና አስቸኳይ አዋጁን ድንጋጌ በማክበር እየተንቀሳቀሱ ቢሆንም፣ ከመንገድ ላይ እየተጠለፉ በመታሰር ላይ መሆናቸውን ተናግረዋል፡፡ ከሰኔ 15 ቀን 2012 ዓ.ም. ጀምሮ ከ20 በላይ አባላትና በርካታ ሰላማዊ ሰዎች እንደታሰሩ ጠቁመው፣ ለክልሉ ባለሥልጣናትና ለሚመለከታቸው አካላት ማሳወቃቸውንም አስረድተዋል፡፡ የቁጫ ሕዝቦች ዴሞክራሲያዊ ፓርቲ ያላግባብ አባላቱ መታሰራቸውን መግለጹን በሚመለከት ሪፖርተር ያነጋገራቸው በደቡብ ክልል ጋሞ ዞን ሰላም በር ከተማ አስተዳደር ፖሊስ ጽሕፈት ቤት ኃላፊ መቶ አለቃ አብርሃም ቡሄ በሰጡት ምላሽ እንደገለጹት፣ የፖለቲካ ፓርቲ አባል በመሆኑ ወይም ፖለቲከኛ በመሆኑ የታሰረ አንድም ሰው የለም፡፡ የከተማው የፀጥታ ኃይል ድንጋይ የተወራወሩ፣ መንገድ በመዝጋት በሕዝብና በትራንስፖርት ላይ ችግር የፈጠሩ ግለሰቦች ግን ተይዘዋል ብለዋል፡፡ ይህ ደግሞ የሕዝብ ደኅንነትን ከመጠበቅና የከተማውንና የወረዳውን ሰላም የማስከበር ኃላፊነት የፀጥታ ዘርፉ በመሆኑ፣ ፖሊስ ያደረገውም ይህንን መሆኑን ገልጸዋል፡፡ መደራጀትና የተፈለገውን የፖለቲካ አቋም የማንፀባረቅ ሕገ መንግሥታዊ መብት መሆኑን የገለጹት ኃላፊው፣ የፖለቲካ ፓርቲን ከለላ በማድረግ ግን ሰላም የሚያደፈርስና የውንብድና ድርጊት የሚፈጽም አካል የፀጥታ ዘርፉ እንደማይታገስ አስታውቀዋል፡፡ የከተማው የፀጥታ ኃይል የቁጫ ሕዝቦች ዴሞክራሲያዊ ፓርቲ አባላትንም ሆነ ሌላ አካል አለማሰሩን አስታውቀዋል፡፡ 